Odločba Komisije

z dne 14. avgusta 2002,

ki državam članicam dovoljuje, da podaljšajo začasne registracije, odobrene za nove aktivne snovi benzojsko kislino, karvon, mepanipirim, oksadiargil in trifloksistrobin

(notificirana pod dokumentarno številko K(2002) 3048)

(Besedilo velja za EGP)

(2002/658/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2002/37/ES [2], in zlasti četrtega pododstavka člena 8(1) Direktive,

ob upoštevanju naslednjega:

(1) V skladu s členom 6(2) Direktive 91/414/EGS je Nemčija maja 1998 prejela vlogo podjetja Menno Chemie Vertriebgesellschaft mbH za vključitev aktivne snovi benzoijska kislina v Prilogo I k Direktivi 91/414/EGS. Odločba Komisije 98/676/ES [3] je potrdila, da je dokumentacija popolna in da je mogoče šteti, da v načelu izpolnjuje zahteve glede podatkov in informacij iz Priloge II in Priloge III k Direktivi.

(2) Nizozemska je marca 1997 prejela podobno vlogo od podjetja Luxan BV za karvon. Ta dokumentacija je bila razglašena za popolno z Odločbo Komisije 1999/610/ES [4].

(3) Italija je oktobra 1997 prejela podobno vlogo od podjetja Kumiai Chemical Industry Co., Ltd., za mepanipirim. Tudi ta dokumentacija je bila razglašena za popolno z Odločbo 98/676/ES.

(4) Italija je nadalje junija 1997 prejela podobno vlogo od podjetja Rhône Poulenc Agro SpA (zdaj Bayer Crop Sciences) za oksadiargil. Ta dokumentacija je bila razglašena za popolno z Odločbo Komisije 98/398/ES [5].

(5) Združeno kraljestvo je januarja 1998 prejelo podobno vlogo od podjetja Novartis Crop Protection UK Ltd (zdaj Syngenta) za trifloksistrobin. Ta dokumentacija je bila razglašena za popolno z Odločbo Komisije 1999/43/ES [6].

(6) Potrditev popolnosti dokumentacij je bila potrebna, da bi jih lahko podrobno pregledali in dali državam članicam možnost odobriti začasne registracije za obdobje do treh let za fitofarmacevtska sredstva, ki vsebujejo zadevne aktivne snovi, ob izpolnjevanju pogojev, določenih v členu 8(1) Direktive 91/414/EGS, zlasti pogoja, ki se nanaša na podrobno oceno aktivne snovi in fitofarmacevtskega sredstva glede na zahteve, določene v Direktivi.

(7) Ocenjeni so bili učinki teh aktivnih snovi na zdravje ljudi in okolje v skladu z določbami člena 6(2) in (4) Direktive 91/414/EGS, za namene uporabe, ki so jih predlagali vlagatelji. Države članice poročevalke so Komisiji predložile osnutke poročil o oceni 12. decembra za benzojsko kislino, 16. oktobra 2000 za karvon, 12. julija 2000 za mepanipirim, 20. julija 1999 za oksadiargil in 19. septembra 2000 za trifloksistrobin.

(8) Ocene dokumentacije ne bo mogoče dokončati v roku, ki ga določajo ustrezne odločbe o popolnosti, saj še poteka ocenjevanje dokumentacij po predložitvi osnutkov poročil o oceni držav članic poročevalk.

(9) Ker med dosedanjim ocenjevanjem ni bil ugotovljen noben vzrok za neposredno skrb, bi morale države članice imeti možnost podaljšati začasne registracije, odobrene za fitofarmacevtska sredstva, ki vsebujejo zadevne aktivne snovi, za obdobje 24 mesecev v skladu z določbami člena 8 Direktive 91/414/EGS, da se omogoči nadaljevanje pregledovanja dokumentacij. Pričakuje se, da bo postopek ocenjevanja in odločanja za odločitev o morebitni vključtvi v Prilogo I za vsako od zadevnih aktivnih snovi končan v 24 mesecih.

(10) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Države članice lahko podaljšajo začasne registracije za fitofarmacevtska sredstva, ki vsebujejo benzojsko kislino, karvon, mepanipirim, oksadiargil in trifloksistrobin, za obdobje, ki ni daljše od 24 mesecev od datuma sprejetja te odločbe.

Člen 2

Ta odločba je naslovljena na države članice.

V Bruslju, dne 14. avgusta 2002

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 117, 4.5.2002, str. 10.

[3] UL L 317, 26.11.1998, str. 47.

[4] UL L 242, 14.9.1999, str. 29.

[5] UL L 176, 20.6.1998, str. 34.

[6] UL L 14, 19.1.1999, str. 30.

--------------------------------------------------